Claus Jørgensen (SF), 2025-02-06:
Tak, formand.
Jeg vil også gerne takke Enhedslisten for at fremsætte det her forslag, som jo giver anledning til en rigtig god debat, som vi skal have fremadrettet, fordi der kommer et EU-forslag lige om lidt på det her, i forhold til hvordan vi bruger de her mange milliarder kr., som det offentlige køber ind for hvert år.
Det er jo rigtig, rigtig mange penge, som er med til at dreje samfundet i bestemte retninger, og vi vil gerne have, at de her mange milliarder fører samfundet i en grønnere og mere bæredygtig retning.
Så hvis vi kan bruge vores indkøbsmuskler rigtigt, kommer vi et grønnere sted hen, så tusind tak for at sætte fokus på det.
Med forslaget pålægger Folketinget regeringen at arbejde for, at EU's udbudsregler ændres, således at tærskelværdien for, hvornår et offentligt indkøb skal sendes i EU-udbud, hæves.
Det er, som der allerede har været sagt heroppe fra, jo på mode at lette byrder; det snakker alle om.
Der er kommet konkurrenceevnekompas osv., og med det her forslag har Enhedslisten budt ind på den dagsorden, og det tror jeg der er rigtig mange der er glade for.
Det er fuldstændig rigtigt, at de nuværende tærskelværdier for, hvornår offentlige indkøb skal sendes i udbud, medfører, at danske kommuner og regioner pålægges betydelige administrative byrder.
I har fremlagt i jeres forslag, hvor mange timer de rent faktisk bruger på det, og som hr. Søren Søndergaard selv fremhæver, er det måske spild af tid, når der ikke er nogen, der byder på opgaverne.
Regionernes og kommunernes timeforbrug er alt for højt, og det kræver for mange ressourcer.
Vi vil hellere have, at man bruger ressourcerne på bedre velfærd og grøn omstilling.
Så den første del af forslaget er vi rigtig glade for, og når udbudsdirektivet forhåbentlig snart skal genforhandles – jeg synes, jeg har set, at der måske allerede kommer et udspil i år – så bør vi forfølge det her spor fra dansk side i overensstemmelse med de procedurer, vi har for EU-politikken her i huset, nemlig at vi forhandler det med et mandat fra Europaudvalget.
Og når vi så kæmper for, at tærskelværdierne hæves, så skal vi også kæmpe for andre ting, f.eks. at der kommer grønne løsninger ind.
Lige nu er det besværligt, hvis man gerne vil stille grønne krav.
Jeg ved, at SKI, Statens og Kommunernes Indkøbsservice, også har været ude og sige, at de gerne vil have enkle regler, men de vil også gerne have, at man kan bruge mærker og standarder, og det ved jeg også at Dansk Standard bakker op om.
Det er så den anden del af forslaget, som jeg også kan høre at flere andre har sagt at de har lidt sværere ved at være med på.
Tærskelværdierne i udbudsloven følger direkte af udbudsdirektivet, og med den sidste del kommer vi ind på et klart brud på den regelbaserede orden, som vi har fra EU, og det gavner oftest de små lande, at der er gode regler, så her mener vi fra SF's, at det ikke er den rigtige vej at gå, at Danmark som land hæver grænserne og bryder med EU-lovgivningen.
Sammenfattende vil jeg sige, at vi i SF deler den gode intention i det her forslag, men vi mener, at løsningen skal findes i forhandlinger med de øvrige EU-lande frem for national enegang.
Så lad os kæmpe for gode, fornuftige og ikke mindst grønne krav på EU-niveau i den kommende proces.